**EMLÉKEZTETŐ**

**Készült:** Budapesti Műszaki és Gazdaságtudományi Egyetem, Műszaki Pedagógiai Tanszék,

 Budapest, Magyar tudósok körútja 2, Q épület, I. emelet A 102. szoba

 Időpont: 15.00 – 17.00.

**Jelen voltak:** a mellékelt jelenléti ív szerint

**Tárgy:** I. műhelytalálkozó (meghívó csatolva)

**A találkozó napirendi pontjai:**

1. Köszöntés
2. Előadások
3. Összegzés, zárás
4. Nyitott platform

1. Dr. Molnár György főigazgató, tanszékvezető, a kutatócsoport tagja köszöntötte a résztvevőket, majd röviden beszámolt a pályázat céljáról:

* Alapvetően a tanulás-támogatást tűztük ki célul, amelynek a hatékonysági fokát nagyban tudjuk növelni a motiváció emelésével, az aktivitással.
* A nyitott tananyagfejlesztés IKT alapon működik, platform- és intézmény független, ezért megfelel a jövő kihívásainak.
* A tanulók és a tanárok egyaránt aktívak lehetnek, így megvalósul az érdekeltté tétel.
* Kiemelte, hogy a modellt ma egy kicsiben szeretnénk leképezni, így a résztvevőktől aktivitást kért, illetve azt, hogy higgyünk az egymástól tanulás elvében.

Dr. Molnár György felkérte Dr. Benedek András egyetemi professzort, a kutatócsoport vezetőjét, hogy tartsa meg a nyitóbeszédét:

* Benedek András köszöntötte a vendégeket, majd tájékoztatta a résztvevőket arról, hogy bár most a létszám még csak 4 iskola tanáraiból és vezetőiből, a kutatócsoport tagjaiból, az érdeklődőkből és egyéb partnerekből áll, a jövőben tervezzük új intézmények bevonását a körbe, így mindenkit majd szeretettel várunk a decemberi konferencián is, ahol addigra mi már ismerősök leszünk.
* A kutatás hátteréről elmondta, hogy a szakmai tanárképzés kihívásaival mindannyian tisztában vagyunk, ahogy azt is tudjuk, hogy tartalmi korszerűsítésre van szükség. A jövőben túlsúlyba kerülhet a digitális tananyag, erre pedig fel kell készülnünk. A BME már régóta szeretett volna ilyen irányú kutatást folytatni; a 2014-es pályázatot elutasították, de idén végre sikerült nyerni.
* A téma specifikumát az adja, hogy a szöveg helyett a képeknek kell előtérbe kerülniük, így erősödnie kell a vizuális kommunikációnak. Tudjuk, hogy nincs megfelelő mennyiségű és minőségű tananyag a szakképzésben, ahogy az sem segít, hogy a keretek folyamatosan formálódnak.
* Az inspirációt Umberto Eco: Opera aperta (magyarul: Nyitott mű) című 1962-es könyve adta. Ebben Eco azokat a műveket, áramlatokat, technikákat ... Folytatás ›› mutatja be, amelyek a befogadótól kreatív önállóságot követelő poétikák jegyében fogantak. Módszertani kiindulópontja a forma és nyitottság, rend és kaland, klasszikus forma és többértelmű forma dialektikáján alapul. Azt a folyamatot követi nyomon, ahogy az alkotás során vagy eredményeképpen egyértelmű és szükségszerű eseménysorozat helyett többértelmű szituáció, valószínűségmező, nyitott mű jön létre. Eszerint tehát ha a tartalom jó, a befogadás akkor is függ a befogadótól, mert ha ő nincs motiválva, nem nyitott, nem jön létre a kapcsolat.
* Felmerül ugyanakkor a kérdés, hogy hogyan lesz nyitott a tananyag. A konnektivizmusra eddig is láthattunk példát (pl. MOOC, EDEN), de már az athéni iskola óta is tudható, hogy a kommunikáció és képiség kart karöltve járnak. Az online kurzusok előnye, hogy a tanulók otthon érzik magukat az IKT nyújtotta környezetben. Eleve nő a közösség szerepe, átalakul a kommunikáció.
* Az új tananyag-fejlesztésre jó példa a Sysbook, amelynek alapja a rendszerelmélet. A tananyagleíráshoz matematikai leírás és képi ábrázolás párosul, amely így lineáris és szekvenciális. Új elágazásokat készítünk, amelyek színesítik a lineáris mezőt, így megvalósul a hipertextualitás. A hallgatók is készítettek feladatokat, amelyeknek van egy képregény és/vagy fotóeleme. Az MTA biztosítja a Cloud rendszerét, így a felhőszolgáltatásnak köszönhetően nem kell több gép a terembe, hiszen a tananyag akár mobiltelefonon is feldolgozható. A keret azonban folyamatosan tágul, hiszen egyre több a résztvevő.
* A projekt ütemezéséről elmondta, hogy zajlik az irodalomkutatás, illetve folyamatos a partneriskolai kör kialakítása. Az első műhelyen létrejöttek kapcsolódási pontok, de decemberben tervezzük a szakmai pedagógusok bevonását, a hálózatbővítést. A projekt 2020-ig tart, így mivel félévente tartunk ehhez a találkozóhoz hasonló összejöveteleket, a VI. Műhelytalálkozóval fog zárulni a hivatalos eseménysorozat. Évente konferenciát szervezünk, a IV. Konferencia pedig már a megvalósíthatósági tanulmányok bemutatásáról fog szólni. A cél szakmai ajánlások elkészítése és kiadása az intézmények felé. 2022-ben pedig az MTA-val nemzetközi porondra lép a projekt.

2. Előadások:

* Dobozy Gyöngyi bemutatta a KSZC Kada Elek Közgazdasági Szakgimnáziumát. (Az előadás anyagát az a státuszriport képezte, amely a 2016 decemberében megjelenő I. műhelyfüzetben lesz olvasható.)
* Horváth József bemutatta a BMSZC Bolyai János Műszaki Szakgimnáziumát és Kollégiumát. (Az előadás anyagát az a státuszriport képezte, amely a 2016 decemberében megjelenő I. műhelyfüzetben lesz olvasható.)
* Nagy Endre László bemutatta a BGSZC Öveges József Szakgimnáziumát és Szakközépiskoláját. (Az előadás anyagát az a státuszriport képezte, amely a 2016 decemberében megjelenő I. műhelyfüzetben lesz olvasható.)
* Pap Dalma bemutatta a „Budapest” Baptista Szakgimnázium, Gimnázium és Sportiskolát. (Az előadás anyagát az a státuszriport képezte, amely a 2016 decemberében megjelenő I. műhelyfüzetben lesz olvasható.)
* Barsh Ruth és Sik Dávid bemutatták a Sysbookot.

3. Dr. Benedek András összegezte a találkozót:

* Az intézményi problémákat látjuk, ezért cselekednünk kell. A Sysbook ehhez egy jó kezdeményezés.
* A BME oktatói személyesen is meg szeretnének ismerkedni az intézményekkel, ezért intézménylátogatást szerveznek, ahol megismerkedhetnek a szakképzésben oktató tanárokkal, illetve első kézből tapasztalhatnák meg a státuszriportban elmondottakat. A látogatás remek alkalom lehetne további eszmecserére, problémafelvetésre is.
* Egy füzetsorozatot tervezünk, amelyik decemberre fog megjelenni, s tartalmazza majd a mai napon elhangzottakat. Ahogy készül a projekt honlapja is, amely megtekinthető a <http://www.ocd.bme.hu/> linken.
1. Nyitott platform, hozzászólások
* Braun József, a Zöldkakas Líceum képviseletében arra volt kíváncsi, hogy mit várnak el az iskoláktól. Benedek András úgy válaszolt, hogy a nyitottságot, hiszen tudjuk, hogy a mai fiatalok nehezen boldogulnak a tanulással, mert motiválatlanok. Azt várjuk, hogy a közös tananyagfejlesztés bevonja őket a tanulásba, hogy a mikrotartalmaknak köszönhetően a befogadás egyszerűbb és gyorsabb lesz. Szeretnénk kiaknázni az IKT nyújtotta lehetőségeket, ehhez pedig nélkülözhetetlen, hogy az iskolák platformot biztosítsanak a projekt számára, illetve a pedagógusok segítsék a tartalomfejlesztést és azok kipróbálását. Braun József érdeklődését fejezte ki a projekttel kapcsolatban, azt mondta, szerinte ők készek beszállni a partneriskolák körébe, de ehhez még tárgyalásokat kell folytatniuk.
* Egyéb hozzászólás, vélemény nem volt, így Molnár György megköszönte mindenkinek a részvételt, s ismét a decemberi konferenciára való megjelenésre bíztatott.

Budapest, 2016. október 24.

Az emlékeztetőt készítette: Pap Dalma

Jóváhagyta: Dr. Benedek András

**Meghívó**

**A BME Tanárképző Központ keretében működő**

***Nyitott tananyagfejlesztési (OCD) modell a szakképzésben***

**MTA Szakmódszertani Kutatócsoport**

2016. október 24-én 15 órakor a BME Q épületének I. emelet A102-es termében tartja

**I. Műhelytalálkozóját**,

melyre ezúton tisztelettel meghívom.

**Program:**

* A kutatócsoport által benyújtott pályázat koncepciójának és a tervezet feladatok ütemezésének bemutatása (*Benedek András egyetemi tanár*)
* A kutatás-fejlesztésbe bekapcsolódó gyakorló szakképző iskolák bemutatása (*a* [*Kecskeméti Szakképzési Centrum Kada Elek Közgazdasági Szakgimnázium*](https://www.facebook.com/kadaelek/)*ából Dobozy Gyöngyi okleveles közgazdásztanár, a Bolyai János Műszaki Szakgimnázium és Kollégiumból Horváth József informatika szakos középiskolai tanár, a Budapesti Gépészeti Szakképzési Centrum Öveges József Szakgimnáziuma és Szakközépiskolájából Nagy Endre László középiskolai tanár, a “Budapest” Baptista Szakgimnázium, Gimnázium és Sportiskolából Pap Dalma angol nyelv és kultúra, valamint magyar nyelv és irodalom szakos középiskolai tanár*)
* A kutatáshoz kapcsolódó *Sysbook* rendszer fejlesztéséről (*Bars Ruth c. egyetemi tanár*)
* Konzultáció a további hálózatfejlesztési lehetőségekről

A műhelytalálkozó tervezett időtartama két óra.

Visszajelzést a benedek.a@eik.bme.hu elektronikus címre kérünk.

Budapest, 2016. október 14.

Tisztelettel

Benedek András

a kutatócsoport vezetője